A4-0353/96

Ψήφισμα σχετικά με τη χρηματοδότηση της διεύρυνσης της Ευρωπαϊκής Ένωσης

Το Ευρωπαϊκό Κοινοβούλιο,

- έχοντας υπόψη τα συμπεράσματα των Ευρωπαϊκών Συμβουλίων της Κοπεγχάγης στις 21-22 Ιουνίου 1993, της Κερκύρας στις 24-25 Ιουνίου 1994, του Έσσεν στις 9-10 Δεκεμβρίου 1994, των Καννών στις 26-27 Ιουνίου 1995 και της Μαδρίτης στις 15-16 Δεκεμβρίου 1995,

- έχοντας υπόψη το ψήφισμά του της 17ης Aπριλίου 1996 ((ΕΕ C 141 της 13.05.1996, σελ. 135)) για τη Λευκή Βίβλο της Επιτροπής «Προετοιμασία των συνδεδεμένων χωρών της Κεντρικής και Ανατολικής Ευρώπης για την ένταξή τους στην εσωτερική αγορά της Ένωσης»(COM(95)0163 - C4-0166/95),

- έχοντας υπόψη την ακρόαση της Επιτροπής Προϋπολογισμών στις 7 Μαΐου 1996,

- έχοντας υπόψη τις αιτήσεις προσχώρησης που έχουν ήδη υποβληθεί,

- έχοντας υπόψη το άρθρο 148 του Κανονισμού του,

- έχοντας υπόψη την προσωρινή έκθεση της Επιτροπής Προϋπολογισμών και τις γνωμοδοτήσεις της Επιτροπής Εξωτερικών Υποθέσεων, Ασφάλειας και Αμυντικής Πολιτικής, της Επιτροπής Εξωτερικών Οικονομικών Σχέσεων, της Επιτροπής Περιφερειακής Πολιτικής,της Επιτροπής Πολιτισμού, Νεότητας, Παιδείας και Μέσων Ενημέρωσης,της Επιτροπής Ελέγχου του Προϋπολογισμού, και της Επιτροπής Θεσμικών Θεμάτων (A4-0353/96),

Α. εκτιμώντας ότι η επέκταση της Ευρωπαϊκής Ένωσης αποτελεί πολιτική επιταγή η οποία ορίζεται στο άρθρο Α της Συνθήκης ως «διαδικασία μιας διαρκώς στενότερης ένωσης των λαών της Ευρώπης ...» και ότι το άρθρο Ξ των τελικών διατάξεων προβλέπει ότι «κάθε ευρωπαϊκό κράτος μπορεί να ζητήσει να γίνει μέλος της Ένωσης»,

Β. εκτιμώντας ότι η διεύρυνση της Ένωσης θα έχει σημαντικές, δημοσιονομικές και οικονομικές συνέπειες άμεσα και μεσοπρόθεσμα, οι οποίες δεν έχουν ακόμη επαρκώς εκτιμηθεί,

Γ. εκτιμώντας ότι για τις διαπραγματεύσεις ένταξης των υποψηφίων χωρών θα πρέπει να ληφθούν υπόψη οι προϋποθέσεις που καθορίστηκαν από τα Ευρωπαϊκά Συμβούλια και η πολιτική και κοινωνικοοικονομική εξέλιξη σε κάθε χώρα,

Δ. εκτιμώντας ότι μεταξύ των προϋποθέσεων αυτών, υπογραμμίζεται η προσαρμογή των οικονομιών των υποψηφίων προς ένταξη χωρών προς την κοινωνική οικονομία της αγοράς και συνεπώς η αναγκαία επίτευξη προόδου που καλύπτει όλο το φάσμα των οικονομικών, χρηματοπιστωτικών και κοινωνικών δραστηριοτήτων, καθώς επίσης και η επίλυση των προβλημάτων που αφορούν την περιβαλλοντική και ενεργειακή πολιτική,

Ε. εκτιμώντας ότι εν προκειμένω καθοριστικό παράγοντα επιτυχίας της διεύρυνσης αποτελούν περισσότερο οι διαρθρωτικές μεταρρυθμίσεις όπως η απελευθέρωση τιμών, η ιδιωτικοποίηση ή ο εκσυγχρονισμός του κρατικού μηχανισμού, ο έλεγχος του πληθωρισμού, το επίπεδο κοινωνικής προστασίας, η ικανότητα των εθνικών διοικήσεων να εφαρμόζουν το εθνικό και κοινοτικό δίκαιο, καθώς και η ικανότητα τήρησης των γενικών αρχών μιας κοινωνικής οικονομίας της αγοράς, παρά το επίπεδο του ΑΕΠ,

ΣΤ. εκτιμώντας ότι η οικονομική μεταρρύθμιση πρέπει να συνοδεύεται από τα χαρακτηριστικά της κοινωνίας των πολιτών,

Ζ. εκτιμώντας ότι η προσχώρηση της Κύπρου και της Μάλτας, λόγω της οικονομικής ανάπτυξης των χωρών αυτών και του βαθμού εκπλήρωσης των απαιτούμενων προϋποθέσεων, δεν θα επηρεάσει αρνητικά τα μακροοικονομικά μεγέθη της Ένωσης και δεν θα δημιουργήσει προβλήματα οικονομικής ή δημοσιονομικής φύσεως[semigr ] ότι για το λόγο αυτό το παρόν ψήφισμα δεν εξετάζει τις επιπτώσεις της διεύρυνσης προς τις χώρες αυτές,

Η. εκτιμώντας ότι η εξέλιξη των 10 χωρών της Κεντρικής και Ανατολικής Ευρώπης (ΧΚΑΕ-10) εμφανίζει μεν ορισμένες πρώτες επιτυχίες, η κατάσταση είναι ωστόσο διαφορετική λόγω της σχετικά πρόσφατης έναρξης της διαδικασίας μετάβασης των χωρών αυτών προς την οικονομία της ελεύθερης αγοράς, του χαμηλού, σε σχέση με την Ένωση, επιπέδου οικονομικής ανάπτυξης και της ανάγκης για περαιτέρω ενίσχυση της μακροοικονομικής σταθεροποίησης,

Θ. εκτιμώντας ότι η σημερινή κατανομή των πιστώσεων για τις πολιτικές που χρηματοδοτεί ή συγχρηματοδοτεί ο κοινοτικός προϋπολογισμός, με βάση τα στοιχεία του οικονομικού έτους 1996, φαίνεται να ευνοεί, σε σχέση με την οικονομική δομή των υποψηφίων χωρών, μια ποσοτική αντιμετώπιση εις βάρος μιας ποιοτικής προσέγγισης στηριζόμενης στις μεταρρυθμίσεις και τις συνθήκες ένταξης,

Ι. εκτιμώντας ότι στο μέτρο που θα συνεχίζεται η προσαρμογή των οικονομιών των εν λόγω χωρών, θα αυξάνεται η παραγωγική τους ικανότητα, ιδίως στον αγροτικό τομέα ο οποίος, στις περισσότερες από αυτές, κατέχει σημαντική θέση από άποψη παραγωγής και απασχόλησης,

ΙΑ. εκτιμώντας ότι οι επιπτώσεις στην Κοινή Γεωργική Πολιτική (ΚΓΠ) θα είναι μεγάλες και το δημοσιονομικό βάρος που θα προκύψει θα είναι σημαντικό αν δεν πραγματοποιηθούν έγκαιρα οι κατάλληλες προσαρμογές στην ΚΓΠ ή εάν οι μεταβατικές περίοδοι δεν είναι επαρκώς μεγάλες,

IB. εκτιμώντας ότι το μέσο κατά κεφαλήν ΑΕΠ των ΧΚΑΕ-10 είναι κατά πολύ χαμηλότερο από το μέσο κατά κεφαλήν ΑΕΠ της Ευρωπαϊκής Ένωσης των 15 με μεγάλες διαφορές ακόμη και μεταξύ των υποψήφιων προς ένταξη χωρών[semigr ] ότι η κατάσταση αυτή δεν αναμένεται να αλλάξει τουλάχιστον μεσοπρόθεσμα[semigr ] ότι οι εν λόγω χώρες θα έχουν ανάγκη διαρθρωτικής στήριξης και ότι, υπό τη σημερινή τουλάχιστον μορφή των ισχυόντων κανόνων, θα είναι επιλέξιμες για χρηματοδότηση από τα Διαρθρωτικά Ταμεία και το Ταμείο Συνοχής,

ΙΓ. εκτιμώντας ότι οι προσπάθειες χρηματοοικονομικής συμβολής της Ένωσης για την οικονομική ανόρθωση των υποψηφίων προς ένταξη χωρών πρέπει να είναι συμπληρωματικές των προσπαθειών μείωσης των περιφερειακών και διαρθρωτικών ανισοτήτων ανάμεσα στα σημερινά κράτη μέλη της[semigr ] ότι θα οδηγήσουν σε σημαντική οικονομική επιβάρυνση της Ένωσης και ότι μπορούν να χρηματοδοτηθούν μόνον εάν κινητοποιηθούν πρόσθετοι ίδιοι πόροι ή μεταρρυθμισθεί η έως τώρα πολιτική η οποία είναι προσανατολισμένη στην άρση των περιφερειακών και διαρθρωτικών ανισοτήτων μεταξύ των περιφερειών των σημερινών κρατών μελών,

ΙΔ. εκτιμώντας ότι η προενταξιακή περίοδος έχει αρχίσει ήδη στην πράξη με τις πολιτικές διακηρύξεις της Ένωσης στην Κοπεγχάγη, την Κέρκυρα, το Έσσεν, τις Κάννες, τη Μαδρίτη, και με τα προαναφερθέντα ψηφίσματα του ΕΚ, μεταξύ άλλων της 17ης Απριλίου 1996,

ΙΕ. εκτιμώντας ότι η προετοιμασία των ΧΚΑΕ-10 για την πλήρη συμμετοχή τους στις χρηματοδοτούμενες και μη πολιτικές της Ευρωπαϊκής Ένωσης προϋποθέτει προενταξιακή περίοδο που θα βασίζεται στις ίδιες γενικές αρχές, αλλά θα είναι προσαρμοσμένη ως προς τη διάρκεια και τις ειδικότερες ρυθμίσεις στις ανάγκες των επί μέρους χωρών, θα συνοδεύεται από πρόσθετες δημοσιονομικές δαπάνες και θα συνεπάγεται τη βεβαιότητα της ένταξης,

ΙΣΤ. εκτιμώντας ότι πρέπει να ληφθεί υπόψη η ύπαρξη πολλών χρηματοδοτικών πηγών και μέσων[semigr ] ότι προκειμένου να εξασφαλισθεί η βέλτιστη απόδοση και η διαφάνεια των διατιθέμενων πόρων θα πρέπει να υπογραμμισθεί ότι οι υποψήφιες χώρες, ανεξάρτητα από τη θέλησή τους να συμμετάσχουν, έχουν περιορισμένες δυνατότητες να συμβάλουν στη χρηματοδότησή τους, ότι πρέπει να ενισχυθεί ο συντονισμός των χρηματοδοτικών πηγών (Ε.Ε., κράτη μέλη, άλλοι διεθνείς οργανισμοί και χρηματοπιστωτικά ιδρύματα) καθώς και ότι υπάρχει ανάγκη συγκεκριμένων συνοδευτικών μέτρων πρόληψης και καταπολέμησης της απάτης,

ΙΖ. εκτιμώντας ότι η διεύρυνση της Ένωσης πρέπει να πραγματοποιείται παράλληλα με την εμβάθυνσή της προκειμένου να εξασφαλισθεί ότι η αποτελεσματική λειτουργία της Ευρωπαϊκής Ένωσης δεν θα εξασθενίσει από την ενδεχόμενη είσοδο νέων κρατών μελών,

ΙΗ. εκτιμώντας ότι προς το παρόν τουλάχιστον δεν τίθεται θέμα διεύρυνσης προς χώρες της ΚΑΚ, πλην όμως επιβάλλεται η διατήρηση και, ει δυνατόν, η βελτίωση και ο επαναπροσδιορισμός των σχέσεων με τις χώρες αυτές,

ΙΘ. εκτιμώντας ότι είναι σημαντική η ήδη υφιστάμενη διασύνδεση INTERREG και PHARE στον τομέα της διασυνοριακής συνεργασίας, διασύνδεση η οποία δεν προωθεί απλώς τη μεταφορά τεχνογνωσίας αλλά δημιουργεί και πρακτικές γέφυρες προς τα μελλοντικά κράτη μέλη,

1. ότι η δέσμευση της Ένωσης να διευρυνθεί αποτελεί πολιτική αναγκαιότητα, ιστορική ευκαιρία και συγχρόνως οικονομική και δημοσιονομική πρόκληση και συνεπώς οι αναλύσεις σχετικά με το κόστος και τις δημοσιονομικές συνέπειες της διεύρυνσης δεν πρέπει να επηρεάσουν την υλοποίησή της αλλά, τουναντίον, πρέπει να δώσουν σαφή εικόνα όλου του ζητήματος και να προσφέρουν τη δυνατότητα για να ακολουθηθεί η καταλληλότερη και αποτελεσματικότερη στρατηγική[semigr ]

2. υπενθυμίζει ότι η Συνθήκη καθώς και οι πολιτικές αποφάσεις που έχει λάβει το Ευρωπαϊκό Συμβούλιο, τις οποίες και υποστηρίζει το Ευρωπαϊκό Κοινοβούλιο, δεσμεύουν την Ένωση να αποκτήσει τους απαραίτητους πόρους για να δεχθεί τα κράτη που επιθυμούν να προσχωρήσουν και να διατηρήσει την ρύμη της ευρωπαϊκής ολοκληρώσεως, ήτοι όλες τις κοινοτικές πολιτικές[semigr ]

3. υπογραμμίζει για τους λόγους αυτούς την ανάγκη συνέπειας μεταξύ πολιτικών στόχων και οικονομικών μέσων και συνεπώς την ανάγκη εξασφάλισης των καλύτερων δυνατών συνθηκών ένταξης, για να ελαχιστοποιηθούν οι αρνητικές συνέπειες στους επί μέρους τομείς, ακόμη και εντός της Ε.Ε.[semigr ]

4. υπενθυμίζει ότι στις προϋποθέσεις ένταξης, πέρα από τις θεμελιώδεις απαιτήσεις για δημοκρατία και κράτος δικαίου εν λειτουργία, περιλαμβάνονται η λειτουργία μιας βιώσιμης κοινωνικής οικονομίας της αγοράς και η ικανότητα αντιμετώπισης της ανταγωνιστικής πίεσης, παράγοντες που συνεπάγονται την ικανότητα των υποψηφίων χωρών να ανταποκριθούν στις υποχρεώσεις πλήρους κράτους μέλους και κυρίως να αποδεχθούν τους στόχους της οικονομικής και νομισματικής Ένωσης[semigr ]

5. διαπιστώνει ότι, όσον αφορά τη μετάβαση προς την οικονομία της αγοράς, οι υποψήφιες χώρες έχουν πραγματοποιήσει προόδους χάρις στη σταδιακή υιοθέτηση κανόνων που προάγουν τον ελεύθερο ανταγωνισμό, την απελευθέρωση του εμπορίου και των συναλλαγματικών ρυθμίσεων[semigr ]

6. επισημαίνει ωστόσο την ανάγκη συνέχισης των διαρθρωτικών μεταρρυθμίσεων όσον αφορά την ιδιωτικοποίηση μεγάλων επιχειρήσεων, τη διασφάλιση ισότιμων όρων λειτουργίας της αγοράς, τον επαναπροσδιορισμό του δημοσίου τομέα και ιδίως τη μεταρρύθμιση του χρηματοπιστωτικού συστήματος[semigr ] τονίζει ότι, στις περισσότερες χώρες, οι εν λόγω αλλαγές θα απαιτήσουν πολύ χρόνο, νομοθετική στήριξη και κινητοποίηση σημαντικών κεφαλαίων[semigr ]

7. καλεί στο πλαίσιο αυτό τις υποψήφιες χώρες να εντείνουν τις προσπάθειες που καταβάλλουν και να εξασφαλίσουν τις κατάλληλες προϋποθέσεις για την ενθάρρυνση της ιδιωτικής πρωτοβουλίας προκειμένου αυτή να συμμετέχει αποτελεσματικά στη διαδικασία της οικονομικής βελτίωσης[semigr ]

8. θεωρεί ότι η εν λόγω διεύρυνση θα αποτελέσει πρόκληση για την ΚΓΠ, δεδομένου ότι, παρά τις σημαντικές διαφορές μεταξύ τους, η γεωργία αποτελεί μείζονα οικονομικό τομέα στις περισσότερες χώρες της Κεντρικής και Ανατολικής Ευρώπης[semigr ]

9. σημειώνει ότι οι τιμές των γεωργικών προϊόντων στις ΧΚΑΕ-10 είναι αυτή τη στιγμή χαμηλότερες από ό,τι στην ΕΕ των 15, και ότι σε πολλές από τις χώρες αυτές οι δαπάνες διατροφής αντιπροσωπεύουν σημαντικότατο μέρος του οικογενειακού προϋπολογισμού[semigr ] θεωρεί ότι οποιαδήποτε απότομη αύξηση των τιμών βραχυπρόθεσμα θα μπορούσε να μειώσει την ροπή για αποταμίευση, να διαταράξει τη διαδικασία οικονομικής ανάπτυξης και να προκαλέσει σοβαρά κοινωνικά προβλήματα[semigr ]

10. σημειώνει ότι οι ενισχύσεις που παρέχονται σήμερα προς τον αγροτικό τομέα στις εν λόγω χώρες είναι μικρότερες σε σχέση με τις αντίστοιχες της ΚΓΠ[semigr ] κρίνει συνεπώς ότι τυχόν εφαρμογή των σημερινών ρυθμίσεων της ΚΓΠ προς τις χώρες αυτές με αποτέλεσμα να αυξηθεί η γεωργική παραγωγή, θα συνέβαλε στη δημιουργία μεγάλων πλεονασμάτων γεωργικών προϊόντων[semigr ]

11. παρατηρεί ότι υπάρχουν μεγάλες διαφορές μεταξύ των αποτελεσμάτων των διαφόρων αναλύσεων σχετικά με το κόστος της διεύρυνσης στο γεωργικό τομέα[semigr ] ότι τούτο οφείλεται σε διαφορές στις υποθέσεις που χρησιμοποιούνται όσον αφορά την εξέλιξη της παραγωγής στις υπό ένταξη χώρες και στο χρονικό ορίζοντα που λαμβάνεται υπόψη[semigr ]

12. επισημαίνει με έμφαση ότι μία βαθύτερη μεταρρύθμιση της ΚΓΠ είναι απολύτως απαραίτητη για να διασφαλισθεί η συνέχιση μιας πραγματικά ευρωπαϊκής πολιτικής για το αγροτικό περιβάλλον και για όσους εργάζονται στο συγκεκριμένο τομέα, καθώς και για να προετοιμασθεί η Ευρωπαϊκή Ένωση για την προσχώρηση των χωρών της Κεντρικής και Ανατολικής Ευρώπης[semigr ]

13. κρίνει ότι εντός των προσεχών ετών και ανεξαρτήτως της διεύρυνσης της ΕΕ μια σειρά από εξελίξεις θα επηρεάσει σημαντικά το γεωργικό τομέα και ότι η ΚΓΠ θα πρέπει να λάβει υπόψη τις εξελίξεις αυτές, στις οποίες περιλαμβάνονται η προβλεπόμενη αύξηση της αγοραστικής δύναμης όσον αφορά τη ζήτηση γεωργικών προϊόντων στην παγκόσμια αγορά, οι απαιτήσεις της σύγχρονης βιομηχανικής κοινωνίας από τη γεωργία όσον αφορά την ποιότητα των προϊόντων και τη φιλοπεριβαλλοντική εκμετάλλευση της γης, η έναρξη των επόμενων εμπορικών γύρων στο πλαίσιο του ΔΟΕ και το νέο δημοσιονομικό πλαίσιο του προϋπολογισμού της ΕΕ που θα πρέπει να επανακαθορισθεί από το 1999[semigr ]

14. υπενθυμίζει ότι η διαφορά από το μέσο κατά κεφαλήν ΑΕΠ της Ένωσης παραμένει πολύ υψηλή και θα χρειασθούν πολλά χρόνια και υψηλά ποσοστά ανάπτυξης για την ουσιαστική μείωση της διαφοράς αυτής[semigr ]

15. παρατηρεί ότι ο κανονισμός πλαίσιο για τα διαρθρωτικά ταμεία και ο κανονισμός για την ίδρυση του ταμείου συνοχής πρέπει να αποτελέσουν αντικείμενο επανεξέτασης από το Συμβούλιο, κατόπιν προτάσεως της Επιτροπής, πριν από το τέλος του 1999 και σημειώνει ότι, παρά τις σημαντικές διαφορές των χωρών ΧΚΑΕ-10 μεταξύ των, εάν διατηρηθούν οι σημερινές ρυθμίσεις περί επιλεξιμότητας, όλες οι χώρες αυτές θα είναι επιλέξιμες και για τα δύο Ταμεία[semigr ]

16. επισημαίνει ότι μια απλή στατιστική πρόβλεψη των δεδομένων και των κανόνων που εφαρμόζονται στα σημερινά κράτη μέλη οδηγεί στο συμπέρασμα ότι θα απαιτηθούν πρόσθετες δημοσιονομικές δαπάνες[semigr ] φρονεί ότι κατά τη χορήγηση χρημάτων από όλα τα μεταρρυθμισμένα ή μη διαρθρωτικά ταμεία θα πρέπει, μεταξύ άλλων, να λαμβάνεται υπόψη η απορροφητική ικανότητα των εν λόγω χωρών[semigr ]

17. φρονεί ότι μια τέτοια προσέγγιση, σύμφωνα με στοιχεία της Ευρωπαϊκής Επιτροπής (αν υποτεθεί ότι οι πιστώσεις διαρθρωτικού τομέα το 1999 θα αντιπροσωπεύουν ποσοστό 0,46% του ΑΕΠ της Ε.Ε., και υπό την προϋπόθεση ότι δεν θα ξεπερασθεί το όριο του 1,27% του ΑΕΠ μέχρι το 2006, δηλαδή πέρα από τη διάρκεια των προσεχών δημοσιονομικών προοπτικών, και ότι θα επιτευχθεί διαρκής και σταθερή οικονομική ανάπτυξη ύψους 2,5%), θα επιτρέψει την άσκηση μιας συνολικής διαρθρωτικής πολιτικής για όλα τα κράτη μέλη (παλαιά και νέα) που θα διαθέτει ετησίως κατά μέσο όρο 37 δισ. ECU, δηλαδή αύξηση 9 δισ. ECU σε σύγκριση με τα 28 δισ. ECU που αντιστοιχούν στην περίοδο 1994-1999[semigr ] σ'αυτό το ποσό δεν περιλαμβάνονται οι δαπάνες μιας ενισχυμένης προενταξιακής πολιτικής για όσα υποψήφια κράτη εντάσσονται στη στρατηγική αυτή καθιστά ωστόσο σαφές ότι ο ανωτέρω υπολογισμός προϋποθέτει διαρκή ανάπτυξη στα κράτη μέλη, διότι σε αντίθετη περίπτωση οι πρόσθετοι πόροι θα είναι σημαντικά χαμηλότεροι[semigr ]

18. εφιστά εξάλλου την προσοχή στο γεγονός ότι ενώ μία ομαδική ένταξη των ΧΚΑΕ-10 στην Ένωση φαίνεται να αποτελεί μη ρεαλιστική υπόθεση, εάν συνέβαινε, θα είχε σαν αποτέλεσμα τη μεταβολή της σχετικής θέσης των σημερινών χωρών της ΕΕ-15 ως προς το κατά κεφαλή ΑΕΠ[semigr ] ότι, τηρουμένων των σημερινών κοινοτικών κανόνων, ορισμένες περιοχές της Ένωσης θα αποκλεισθούν από τα κριτήρια επιλεξιμότητας[semigr ] σημειώνει ότι, σε αυτήν την περίπτωση, αυτή η μεταβολή των μακροοικονομικών δεικτών δεν αντικατοπτρίζει κατ'ανάγκην πραγματική βελτίωση της κατάστασης των εν λόγω χωρών και κρίνει ότι η προσπάθεια προώθησης της οικονομικής και κοινωνικής συνοχής στους κόλπους της σημερινής Ένωσης πρέπει να συνεχισθεί[semigr ] υπογραμμίζει όμως ότι η χρηματοδότηση της ένταξης των ΧΚΑΕ στα διαρθρωτικά ταμεία δεν θα είναι δυνατή χωρίς μείωση των παροχών μέσα στη σημερινή Ένωση, εκτός εάν τεθούν στη διάθεση της ΕΕ επαρκή πρόσθετα έσοδα[semigr ]

19. κρίνει επομένως ότι η συνέχιση της διαρθρωτικής πολιτικής αποτελεί σημαντική προϋπόθεση για τη διεύρυνση, θεωρεί όμως ότι θα πρέπει να αναζητηθούν τρόποι προκειμένου να καταστεί περισσότερο αποτελεσματική και να έχει πολλαπλασιαστικές επιδράσεις, ιδίως δια της παροχής κινήτρων ώστε να υπάρξει μεγαλύτερη συμμετοχή του ιδιωτικού τομέα στη χρηματοδότηση έργων υποδομής, καθώς και με την αξιοποίηση της δυνατότητας χρηματοδότησης με δάνεια και της συνακόλουθης επιδότησης επιτοκίων[semigr ]

20. θεωρεί συνολικά για την εσωτερική αγορά ότι η εναρμόνιση της νομοθεσίας των υποψηφίων χωρών στους επί μέρους τομείς αποτελεί σημαντική και απαραίτητη προϋπόθεση σύμφωνα με τις απαιτήσεις και τις κατευθύνσεις που περιγράφονται στη Λευκή Βίβλο της Επιτροπής[semigr ]

21. υπενθυμίζει ότι ένα μεγάλο τμήμα αυτής της προενταξιακής στρατηγικής χρηματοδοτείται από το πρόγραμμα PHARE[semigr ] σημειώνει ωστόσο ότι λόγω του μεγάλου αριθμού κρατών που επωφελούνται από το πρόγραμμα αυτό και του ευρέος φάσματος δραστηριοτήτων που καλύπτει, αφενός μειώνεται η αποτελεσματικότητά του ως μέσου προενταξιακής στρατηγικής και αφετέρου είναι δυσχερής η αξιολόγηση των αποτελεσμάτων του και θεωρεί αναγκαία την εξειδίκευσή του μέσω επανακαθορισμού των προτεραιοτήτων του[semigr ] φρονεί ότι χρειάζεται επικέντρωση των πόρων του προγράμματος κυρίως στη χρηματοδότηση έργων υποδομής και διαρθρωτικών μεταρρυθμίσεων των οικονομιών των υποψηφίων προς ένταξη χωρών πράγμα που θα επιτρέψει τον καλύτερο προσανατολισμό των χορηγούμενων πιστώσεων[semigr ] αν δεν γίνει αυτό, κρίνει επιπλέον ότι η συμπλήρωση του προγράμματος αυτού με ένα νέο κοινοτικό μέσο αποκλειστικά διαρθρωτικού χαρακτήρα, χωρίς όμως να μειώνονται οι χρηματοδοτικές υποχρεώσεις σε άλλους τομείς της κατηγορίας 4, θα συνέβαλε στην περαιτέρω ενίσχυση των προσπαθειών στα πλαίσια της προενταξιακής στρατηγικής που ακολουθεί η Κοινότητα[semigr ]

22. υπογραμμίζει ότι είναι αναγκαίο η ενταξιακή στρατηγική για τις ΧΚΑΕ-10 να συνδεθεί με μια ενισχυμένη συνεργασία με τις όμορες χώρες της ΚΑΚ και να χρησιμοποιηθούν προς το σκοπό αυτό τα ειδικά μέσα της διασυνοριακής συνεργασίας[semigr ]

23. τονίζει ότι η ένταξη των ΧΚΑΕ-10 υπό τις ισχύουσες δημοσιονομικές προβλέψεις θα δημιουργήσει πρόσθετες ανάγκες[semigr ] ότι οι ανάγκες αυτές θα δημιουργήσουν δυσκολίες που θα οξυνθούν εφόσον επισπευθεί η ένταξη[semigr ] ότι τυχόν εσπευσμένη ένταξη, συνοδευόμενη από σημαντικές και μακροχρόνιες παρεκκλίσεις, άλλες πλην των ειδικών βραχυπρόθεσμων μεταβατικών ρυθμίσεων, στις κυριότερες πολιτικές της Ένωσης με δημοσιονομικές επιπτώσεις, θα παρεμποδίσει την απρόσκοπτη λειτουργία της ενιαίας εσωτερικής αγοράς και την πλήρη εφαρμογή του κοινοτικού δικαίου και δεν πρέπει να αντιστρατεύεται τις βασικές αρχές λειτουργίας της Ένωσης[semigr ] κρίνει επομένως ότι η προσεκτική προετοιμασία και μια επιτυχής προενταξιακή στρατηγική αποτελεί βασικό στοιχείο μιας αποτελεσματικής διεύρυνσης[semigr ]

24. τονίζει ωστόσο ότι η επιτυχής έκβαση της διαδικασίας της διεύρυνσης θα είναι προς όφελος της σταθερότητας της ασφάλειας και της δημοκρατίας στην Ευρώπη[semigr ] ως εκ τούτου επισημαίνει ότι οι αποφάσεις της Ένωσης θα πρέπει να διέπονται από συνέπεια και ότι πρέπει, συνεπώς, να ληφθεί μέριμνα ώστε, αφενός, να μεταρρυθμισθούν εγκαίρως οι τομείς της γεωργικής και της διαρθρωτικής πολιτικής και, αφετέρου, να εξακολουθήσουν να διατίθενται οι απαραίτητοι χρηματοδοτικοί πόροι[semigr ] επαναλαμβάνει συνεπώς το αίτημα που διατύπωσε στο από 13ης Μαρτίου 1996 ψήφισμά του που περιέχει τη γνώμη του για (i) τη σύγκληση της Διακυβερνητικής Διάσκεψης και (ii) την αποτίμηση των δραστηριοτήτων της Ομάδας Μελέτης και τον καθορισμό των προτεραιοτήτων της πολιτικής του Ευρωπαϊκού Κοινοβουλίου όσον αφορά τη Διακυβερνητική Διάσκεψη ((ΕΕ C 96 της 01.04.1996, σελ. 77)) και για την αναμόρφωση του συστήματος ιδίων πόρων που το αργότερο θα πρέπει να κλείσει τον κύκλο της κατά τη στιγμή που εκπνέουν οι τροποποιημένες δημοσιονομικές προοπτικές στη Διακυβερνητική Συμφωνία δηλαδή το 1999[semigr ]

25. υπενθυμίζει ότι η ισχύουσα διαδικασία λήψεως αποφάσεων για το σύστημα ιδίων πόρων είναι δύσκαμπτη και χρονοβόρα[semigr ] επισημαίνει ότι το ισχύον σύστημα κινδυνεύει να καταστεί περιοριστικό για τη χρηματοδότηση μιας αποτελεσματικής διεύρυνσης και εκφράζει την ανησυχία του μήπως μία ενδεχόμενη ανεπάρκεια πόρων οδηγήσει σε μία εκ των πραγμάτων (de facto) υπονόμευση της διεύρυνσης[semigr ]

26. επισημαίνει ότι από οικονομική άποψη μία επιτυχής διεύρυνση θα είναι επωφελής για όλα τα εμπλεκόμενα μέρη[semigr ] ότι αφενός, στο βαθμό που θα αναπτύσσονται οι οικονομίες των ΧΚΑΕ-10, θα αυξάνεται η συνεισφορά τους στους ιδίους πόρους της Ένωσης και ότι αφετέρου, θα πρέπει να ληφθούν υπόψη τα οικονομικά πλεονεκτήματα που θα προκύψουν για τα σημερινά κράτη μέλη από τη διεύρυνση των εμπορικών συναλλαγών τους με τις εν λόγω χώρες[semigr ]

27. υπενθυμίζει στο πλαίσιο αυτό, για ό,τι αφορά τις υποψήφιες χώρες, ότι θα πρέπει να ληφθούν έγκαιρα τα κατάλληλα μέτρα, συμπεριλαμβανομένων και εκείνων που αφορούν την αναδιάρθρωση του φορολογικού των συστήματος. Φρονεί ότι μία αξιόπιστη εκτίμηση της φορολογητέας βάσης εξασφαλίζει τη συγκρισιμότητα των στοιχείων με τα αντίστοιχα των υπολοίπων κρατών μελών της Ένωσης και επιτρέπει τον αξιόπιστο υπολογισμό της συμμετοχής τους στο σύστημα ιδίων πόρων[semigr ]

28. υπογραμμίζει ότι στον τομέα των διοικητικών δαπανών θα πρέπει να γίνει διάκριση ανάμεσα στις δαπάνες υποδομής και τις δαπάνες έμψυχου υλικού. Για ό,τι αφορά τις δαπάνες έμψυχου υλικού θα πρέπει να διευκρινισθούν οι δαπάνες που αφορούν τα μέλη των θεσμικών και μη οργάνων της Ένωσης (Ευρωβουλευτές, μέλη της Επιτροπής, του Ευρωπαϊκού Δικαστηρίου, του Ελεγκτικού Συνεδρίου καθώς και μέλη της Ο.Κ.Ε. και της Επιτροπής Περιφερειών) καθώς και αυτές που αφορούν το προσωπικό[semigr ] διευκρινίζει ότι, για ό,τι αφορά τις δαπάνες του προσωπικού, με βάση την εμπειρία της πρόσφατης διεύρυνσης, τμήμα από αυτές κάλλιστα μπορεί να έχει αποκεντρωτικό χαρακτήρα. Αυτή η προσέγγιση αποκέντρωσης των κοινοτικών διοικητικών δαπανών μπορεί να έχει ως αποτέλεσμα τη μείωση γεωγραφικής συγκέντρωσης δαπανών για κτιριακές εγκαταστάσεις και συναφή έξοδα. Από τις υπόλοιπες διοικητικές δαπάνες διακρίνει εκείνες που έχουν προενταξιακό χαρακτήρα και εστιάζονται κατά κύριο λόγο στη μετάφραση του κοινοτικού δικαίου. Παρατηρεί εξάλλου ότι ο πολλαπλασιασμός των χρησιμοποιούμενων γλωσσών που συνεπάγεται η αύξηση του αριθμού των κρατών μελών της Ένωσης θα δημιουργήσει τεχνικές δυσκολίες οι οποίες θα πρέπει να επιλυθούν[semigr ] ζητεί να περιληφθούν εναλλακτικές δυνατότητες, στο πλαίσιο της μελέτης που προβλέπεται στην παράγραφο 32[semigr ]

29. τονίζει ότι πρέπει να εξασφαλισθεί ισότητα μεταχείρισης όλων των υποψηφίων χωρών[semigr ] σημειώνει ότι όσον αφορά τα οικονομικά κριτήρια πρέπει να λαμβάνεται υπόψη ο δυναμικός χαρακτήρας των συντελούμενων προόδων και μεταβολών προκειμένου να εξασφαλισθεί μια ευέλικτη και αξιόπιστη στρατηγική, που να βασίζεται στην αξιολόγηση και ένταξη κάθε χώρας ξεχωριστά και όχι στην συνολική ή κατά ομάδες προσχώρησή των υποψηφίων χωρών στην Ένωση[semigr ]

30. επισημαίνει ακόμη ότι μεταξύ της έναρξης των διαπραγματεύσεων και της ολοκλήρωσής τους και μεταξύ της οριστικής κύρωσης και του χρονικού σημείου κατά το οποίο τα νέα κράτη μέλη θα ενσωματωθούν πλήρως στην κοινοτική πολιτική, λαμβάνοντας υπόψη τις μεταβατικές περιόδους, θα έχουν συντελεσθεί θεμελιώδεις αλλαγές στη γενική οικονομική κατάσταση τόσο της Ένωσης όσο και των ίδιων των ΧΚΑΕ, αλλά ότι η έκταση της πιθανής εξέλιξης της οικονομίας είναι απρόβλεπτη, με αποτέλεσμα, στην παρούσα φάση, κάθε οικονομική πρόβλεψη να είναι το λιγότερο συγκυριακή[semigr ]

31. καλεί την Επιτροπή να προβεί στην υποβολή κατάλληλων προτάσεων ώστε οι διαπραγματεύσεις ένταξης να βασισθούν στον καθορισμό μιας σαφούς προενταξιακής φάσης που να προσαρμόζεται στις ιδιαιτερότητες της κάθε υποψήφιας χώρας,και πάντως να παρέχει τη βεβαιότητα κατά σαφή και νομικώς κατοχυρωμένο τρόπο ότι θα γίνει η ένταξη υπό την ιδιότητα πλήρους μέλους όταν θα πληρούνται από την εν λόγω χώρα οι προϋποθέσεις για την πραγματοποίησή της[semigr ] τονίζει ότι οι ενδεχόμενες μεταενταξιακές μεταβατικές ρυθμίσεις και παρεκκλίσεις δεν θα πρέπει με το μέγεθος και τη διάρκειά τους να παρακωλύσουν την αποτελεσματική λειτουργία της εσωτερικής αγοράς[semigr ] θα πρέπει συνεπώς να μην είναι γενικευμένες, να περιορισθούν στις ελάχιστες αναγκαίες και να είναι συγκεκριμένες και ει δυνατόν βραχείας διαρκείας[semigr ]

32. αναθέτει σε όλες τις αρμόδιες επιτροπές του να δημιουργήσουν επαφές με τους αντίστοιχους φορείς των υποψηφίων προς ένταξη χωρών στην Κεντρική και Ανατολική Ευρώπη, προκειμένου να συνεργασθούν στην προετοιμασία για την αποτελεσματική εκτέλεση του Κοινοτικού Προϋπολογισμού, μετά την επικείμενη ένταξη των εν λόγω χωρών[semigr ] καλεί τις μικτές κοινοβουλευτικές επιτροπές να συμπεριλάβουν στις εργασίες τους τον εν λόγω τομέα στις προτεραιότητές τους[semigr ]

33. καλεί παράλληλα την Επιτροπή να υποβάλει έγκαιρα προτάσεις ως προς τις αναγκαίες μεταρρυθμίσεις των εν ισχύι πολιτικών της Ένωσης[semigr ] εφιστά την προσοχή στο γεγονός ότι αυτές οι μεταρρυθμίσεις θα πρέπει να λάβουν υπόψη τις εξελίξεις στα πλαίσια των διεθνών σχέσεων της Ένωσης, ότι οι απότομες μεταβολές των οικονομικών και κοινωνικών παραμέτρων θα πρέπει να αποφευχθούν και να περιοριστούν όσο το δυνατόν περισσότερο[semigr ]

34. καλεί τέλος την Επιτροπή να ετοιμάσει μια εμπεριστατωμένη μελέτη, η οποία να έχει δυναμικό χαρακτήρα και να βασίζεται σε όσο το δυνατόν ρεαλιστικές υποθέσεις, με θέμα ιδίως την περαιτέρω μεταρρύθμιση της ΚΓΠ και τη μεταρρύθμιση των διαρθρωτικών ταμείων, προκειμένου να παρουσιάσει στοιχεία περικλείοντα μικρότερο κίνδυνο σφάλματος και δυνάμενα να αποτελέσουν αξιόπιστη βάση για λήψη αποφάσεων[semigr ] καλεί την Επιτροπή να εκπονήσει το συντομότερο δυνατό τις γνωμοδοτήσεις της όσον αφορά την ένταξη των χωρών της Κεντρικής και Ανατολικής Ευρώπης προκειμένου να παρουσιάσει τα έγγραφα αυτά αμέσως μετά τη Διακυβερνητική Διάσκεψη, ώστε οι ενταξιακές διαπραγματεύσεις να μπορέσουν να αρχίσουν έξι μήνες μετά τη λήξη της Διακυβερνητικής Διάσκεψης[semigr ]

35. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών και τα κοινοβούλια των χωρών που έχουν υποβάλει αίτηση ένταξης.